༄༅། །བྱ་རྒོད་གཤོངས་ཀྱི་རྣམ་སྲས་མདུང་དམར་ཅན་གྱི་བསྐང་བཤགས་དངོས་གྲུབ་འབྱུང་གནས་བཞུགས་སོ།། མཉན་ཡོད་བྱ་རྒོད་གཤོངས་ཀྱི་བསྟན་སྲུང་རྣམ་སྲས་མདུང་དམར་ཅན་གྱི་བསྐང་བཤགས་དངོས་གྲུབ་འབྱུང་གནས་ཞེས་བྱ་བ། ལྷག་པའི་ལྷ་དཔལ་ཕྱག་ན་རྡོ་རྗེ་དང་། རྩ་བའི་བླ་མ་རྣམ་གསུམ། ཁྱད་པར་འཇམ་མགོན་མ་ཏི་བི་ཛ་པའི་ཞབས་ལ་སྒོ་གསུམ་གུས་པས་ཕྱག་འཚལ་ལོ། །གཟིགས་པ་སྒྲིབ་མེད་མཛེས་པའི་སྤྱན་ཟུར་གཡོས། །བསྙེན་སྲིང་མི་མངའ་སྙན་གསང་ཨུཏྤལ་བསྐྱེད། །བསྙེལ་བ་མི་མངའ་ཐུགས་རྗེ་ཆེན་པོའི་ངང་། །ལྷ་ཁྱོད་ཐུགས་རྗེ་ཆེན་པོས་དགོངས་སུ་གསོལ། །བྱང་ཕྱོགས་གསེར་གྱི་བ་གམ་ལྕང་ལོ་ནས། །རྣམ་ཐོས་སྲས་ཁྱོད་བཙུན་མོ་སྲས་དང་བཅས། །སྡེ་བརྒྱད་གནོད་སྦྱིན་བྱེ་བའི་འཁོར་གྱིས་བསྐོར། །སྤྱན་འདྲེན་མཆོད་པའི་གནས་འདིར་གཤེགས་སུ་གསོལ། །རྡོ་རྗེ་འཆང་དང་རྩ་བརྒྱུད་བླ་མའི་བཀའ། །སྲུང་མ་ཁྱོད་ཀྱིས་གཡར་དམ་གང་བཅས་བཞིན། །སུམ་རྩེན་གནས་ཀྱི་འཇའ་འོད་གུར་ཁང་ནས། །དངོས་བཤམས་མཆོད་སྤྲིན་མགྲོན་ལ་ད་ཚུར་བྱོན། །བཻ་ཤར་བ་ཎ་ཡེ་ས་པ་རི་ཝ་ར་ཨེ་ཧྱེ་ཧི། ཟོལ་མིན་ཡིད་རབ་དང་བའི་དད་པ་ཡིས། །དྲི་ཞིམ་ན་བུན་འཐིབས་དང་རོལ་མོའི་སྒྲ། །དབྱངས་སྙན་རྒྱལ་མཚན་གདུགས་དང་ལྷན་ཅིག་ཏུ། །སྤྱན་འདྲེན་མཆོད་པའི་གནས་འདིར་གདན་ལ་བཞུགས། །པདྨ་ཀཱ་མ་ལ་སཏྭཾ། ཞེས་སྤྱན་དྲངས་ལ། བཤགས་པ་བྱ་བ་ནི། ཚུལ་བཞིན་མ་བསྒྲུབས་མཆོད་གཏོར་དུས་ལས་གཡེལ། །མཆོད་པའི་སྤྲིན་ཕུང་ངན་དང་འབགས་བཙོགས་ཅན། །ཁྱེད་ཐུགས་འགལ་བའི་ཉེས་ལྟུང་གྲིབ་མའི་ཚོགས། །ཆོས་སྲུང་ཆེན་པོ་ཁྱོད་ལ་མཐོལ་ཞིང་བཤགས། །ཤཱཀྱའི་བསྟན་ལ་ངུར་སྨྲིག་འཆང་བའི་ཁྲིམས། །སྒོ་གསུམ་བསླབ་བྱ་ཁས་བླངས་དམ་བཅའ་འཁྲུགས། །མཁྱེན་ལྡན་དམ་པའི་ཐུགས་ཀྱིས་ཁྲེལ་གྱུར་ན། །མར་གྱུར་འགྲོ་ལ་ལྷག་བསམ་སེམས་བསྐྱེད་ཀྱང་། །བྱམས་དང་སྙིང་རྗེ་ངེས་འབྱུང་ཆོས་ཀྱི་དབེན། །སྨོན་འཇུག་བསླབ་བྱ་འགལ་བའི་ཉེས་ལྟུང་ཚོགས། །ཆོས་དང་རྡོ་རྗེའི་སྤུན་དང་དགེ་འདུན་སྡེ། །རྩ་རྒྱུད་བླ་མའི་ཐུགས་སུན་ཕྱུང་བ་སོགས། །རིག་འཛིན་སྡོམ་པ་འཁྲུགས་པའི་ཉེས་ལྟུང་ཚོགས། །མཆོག་གསུམ་ལྷ་དང་བླ་མར་སྐྱབས་སོང་ཡང་། །མ་དད་རྙོག་པའི་རྫིང་བུར་ལོག་ལྟའི་སྦྲུལ། །དམ་ཆོས་སྤྱི་དང་འགལ་བའི་ཉེས་ལྟུང་ཚོགས། །དད་གཤིན་རྫས་ཀྱི་དངོས་པོ་མ་ཞུའི་དུག །ཆོས་མིན་ཡིད་ལ་དྲན་དང་དགེ་འདུན་དཀོར། །ཆོས་བརྒྱད་ལོག་འཚོ་སྤྱད་པའི་ཉེས་ལྟུང་ཚོགས། །ཉེ་དུ་སྤུན་གྲོགས་ལྷ་སྲུང་ཞེ་འཁོན་དང་། །ངོ་ཚ་ཁྲེལ་གཞུངས་ཕྱི་ཐག་ཐུང་བ་སོགས། །འཇིག་རྟེན་ལུགས་དང་འགལ་བའི་ཉེས་ལྟུང་ཚོགས། །ཆོས་སྐུ་ཞི་བའི་ངང་དུ་སོ་སོར་བཤགས། །མཁའ་ལ་ན་བུན་ལྟ་བུར་དྭངས་གྱུར་ཅིག །གཟུགས་སྐུ་ཐུགས་རྗེའི་ངང་དུ་སོ་སོར་བཤགས། །མཚོ་ལ་རྦ་རླབས་ལྟ་བུར་ཞི་གྱུར་ཅིག །མདོར་ན་བདག་ཅག་དཔོན་སློབ་འཁོར་བཅས་ཀྱིས། །མི་རིགས་ཉེས་པ་གང་བྱས་མགོན་ཁྱོད་ཀྱི། །ཐུགས་དབྱིངས་དག་པའི་ཞིང་དུ་བཟོད་མཛད་ནས། །རབ་དགེས་ཕྱག་གིས་སྤྱི་ནས་དྲང་དུ་གསོལ། །དེ་ནས་མཆོད་པ་འབུལ་བ་ནི། འཆི་མེད་ལྷ་ཡི་བཏུང་ཇ་བདུད་རྩིའི་སྨན། །ཡན་ལག་བརྒྱད་ལྡན་དྲི་མ་མེད་པའི་ཆབ། །ནམ་མཁའ་གང་བའི་མཆོད་ཡོན་གསར་པ་འབུལ། །རབ་དགེ་ཕྱག་གི་པདྨར་བཞེས་སུ་གསོལ། །བཻ་ཤར་བ་ཎ་ཡེ་ས་པ་རི་ཝ་ར་ཨརྒྷཾ་པྲ་ཏི་ཙྪ་ཡེ་སྭཱཧཱ། ཕུན་ཚོགས་འདོད་རྒུའི་བརྗིད་པའི་ཟ་མ་ཏོག །འདབ་སྟོང་གཡུར་ཟ་མཚམས་སྤྲིན་དྭངས་པའི་མདོག །ནམ་མཁའ་གང་བའི་མེ་ཏོག་ཆུན་པོར་འབུལ། །མིག་སྨན་ལྕང་ལོའི་རྒྱན་དུ་བཞེས་སུ་གསོལ། །བཻ་ཤར་བ་ཎ་ཡེ་ས་པ་རི་ཝ་ར་པུཥྤཾ་པྲ་ཏིཙྪ་ཡེ་སྭཱཧཱ། འཆི་མེད་ཡོངས་འདུའི་ནགས་ཚལ་སྐྱེངས་བྱེད་སྨན། །མ་ལ་ཡ་སོགས་དཔལ་གྱི་ལོ་མའི་དྲི། །མཁའ་ཁྱབ་བདུག་སྤོས་སྤྲིན་གྱི་གུར་ཁང་འབུལ། །རབ་རྣོ་དྲི་འཛིན་ནམ་མཁར་བཞེས་སུ་གསོལ། །བཻ་ཤར་བ་ཎ་ཡེ་ས་པ་རི་ཝ་ར་དྷཱུཥྤཾ་པྲ་ཏིཙྪ་ཡེ་སྭཱཧཱ། སྟོང་གསུམ་སྣོད་དུ་རྩི་བཅུད་གསར་བའི་མཚོ། །ཛམྦུའི་ཤིང་སོགས་མར་མེའི་སྙིང་པོ་སྦར། །ཕྱི་ནང་མུན་སེལ་མར་མེའི་རྒྱལ་མཚན་བཙུགས། །རབ་མཛེས་སྤྱན་སྔར་འབུལ་གྱི་བཞེས་སུ་གསོལ། །བཻ་ཤར་བ་ཎ་ཡེ་ས་པ་རི་ཝ་ར་དྷི་པཾ་པྲ་ཏིཙྪ་ཡེ་སྭཱཧཱ། གང་གི་མཛེས་པ་ཟུམ་བྱེད་བདུད་རྩིའི་ཆབ། །བསིལ་བའི་རེག་ལྡན་སྙིང་གི་གདུང་སེལ་སྨན། །མཁའ་ཁྱབ་དྲི་ཆབ་གུར་གུམ་དྲི་ལྡན་འབུལ། །ཁྱོད་ཐུགས་བཞེད་པའི་ཟེའུ་འབྲུར་བཞེས་སུ་གསོལ། །བཻ་ཤར་བ་ཎ་ཡེ་ས་པ་རི་ཝ་ར་གནྡྷཾ་པྲ་ཏིཙྪ་ཡེ་སྭཱཧཱ། དྲེགས་ལྡན་ཆུ་ལྷའི་ལྕེ་བརྒྱས་མ་མྱངས་བཅུད། །ཟག་མེད་བདེ་ཆེན་ཁ་དོག་དྲི་རོའི་གཏེར། །མཁའ་ཁྱབ་རོ་ལྡན་ཞལ་ཟས་བདུད་རྩི་འབུལ། །འཛུམ་ཞལ་རོ་འཛིན་ཚིམ་ཕྱིར་བཞེས་སུ་གསོལ། །བཻ་ཤར་བ་ཎ་ཡེ་ས་པ་རི་ཝ་ར་ནེ་ཝི་ཏེ་པྲ་ཏིཙྪ་ཡེ་སྭཱཧཱ། དྲི་ཟའི་རྒྱུད་མངའ་འཕྲོག་བྱེད་སྙན་པའི་དབྱངས། །རྫ་རྔ་གླིང་བུ་ལྷ་མིའི་གླུ་དབྱངས་སོགས། །མཁའ་ཁྱབ་དབྱངས་བདུན་རྫོགས་པའི་རོལ་མོར་འབུལ། །ཨུཏྤལ་སྙན་ཞབས་ཚིམ་ཕྱིར་བཞེས་སུ་གསོལ། །བཻ་ཤར་བ་ཎ་ཡེ་ས་པ་རི་ཝ་ར་ཤཔྟ་པྲ་ཏིཙྪ་ཡེ་སྭཱཧཱ། དེ་ལྟར་མཆོད་པ་ཕུལ་ནས་བསྐང་དངོས་ལ། སྐུ་གསུང་ཐུགས་ཡོན་ཏན་ཕྲིན་ལས་ཀྱི་སྒོ་ནས་རིམ་བཞིན། བཻ། གླིང་བཞི་རི་རྒྱལ་ཉི་ཟླའི་རྣ་ཆ་མཛེས། །ཀུན་བཟང་མཆོད་སྤྲིན་སྤུངས་དང་ལྷན་ཅིག་ཏུ། །སྟོང་གསུམ་མི་ཟད་ནོར་གྱིས་གང་བ་འདིས། །ཁྱོད་སྐུ་མཛེས་པའི་དཔལ་གྱི་ཐུགས་དམ་བསྐང་། །ཨིནྡྲ་ནི་ལ་གསེར་གྱི་པ་ཏྲ་རིས། །རྣམ་བཀྲ་དར་ཟབ་གོས་དང་ལྷན་ཅིག་ཏུ། །འོད་གསལ་ནོར་བུ་འབར་བའི་ཚོམ་བུ་འདིས། །ཁྱོད་སྐུ = སྐྱེས་ཕྲན་ཕོ་མོ་འཛུམ་པའི་ས་ཕྲེང་ཅན། །སྣ་ཚོགས་འདོད་དགུའི་ཕྱུགས་དང་ལྷན་ཅིག་ཏུ། །རབ་མཛེས་རྒྱན་གྱིས་སྤུད་པའི་སྐྱེ་འགྲོ་འདིས། །ཁྱོད་སྐུ= ནོར་འཛིན་མར་གད་གཡུ་ཡི་རལ་པ་འཆང་། །བཅུད་ལྡན་འབྲུ་ཚོགས་རྒོད་པའི་མགོ་ལྕོག་ལྡེམ། །ཡིད་འོང་མེ་ཏོག་འབར་བའི་ས་འཛིན་འདིས། །ཁྱོད་སྐུ= མི་དབང་རིན་ཆེན་བདུན་དང་འཇིག་རྟེན་ཁམས། །བཀྲ་ཤིས་དགེ་ལེགས་རབ་གྲགས་རྫས་མཆོག་བརྒྱད། །ལྷ་མིའི་ཡོ་བྱད་འདོད་ཡོན་རྣམ་ལྔ་འདིས། །ཁྱོད་སྐུ= བདག་སོགས་འཁོར་དང་བཅས་ལ་དགྲ་དང་བགེགས། །ནད་རིམས་དུས་མིན་འཆི་སོགས་ལུས་ཀྱི་སྐྱོན། །ཕྱི་ནང་གསང་བའི་བར་ཆད་ཀུན་ཞི་ནས། །མཚན་དཔེས་བརྒྱན་པའི་ལང་ཚོ་དར་བར་མཛོད། །བཻ། རྔ་ཆེན་རྒྱུད་མངས་སྒྲ་དང་ཏམྦུ་ར། །ལྷ་བཅས་དགའ་བའི་གླུ་དབྱངས་དྲིལ་སིལ་སྒྲ། །ས་གསུམ་སྙན་པ་སྒྲོག་པའི་རོལ་མོ་འདིས། །ཁྱོད་གསུང་སྙན་པའི་དབྱངས་ཀྱི་ཐུགས་དམ་བསྐང་། །བདེན་གསུང་རྒྱལ་བའི་བཀའ་དང་བསྟན་ཆོས་གཞུང་། །སྙན་ཚིག་རྣམ་འགྱུར་རོ་ལྡན་མཁས་པའི་གཏམ། །དུས་གསུམ་རྒྱལ་བ་དགེས་པའི་རོལ་མོ་འདིས། །ཁྱོད་གསུང= བདག་སོགས་འཁོར་དང་བཅས་ལ་འགྲན་པའི་སྒོར། །མི་བསལ་ལྷག་ཆད་འཁྲུལ་སོགས་ངག་གི་སྐྱོན། །ཕྱི་ནང་གསང་བའི་བར་ཆད་ཀུན་ཞི་ནས། །སྙན་གྲགས་ཕྱོགས་བཅུར་སྒྲོག་པའི་འཕྲིན་ལས་མཛོད། །བཻ། རྣམ་དག་སྤྲོས་བྲལ་ལྟ་བ་ཡངས་པའི་གཞིར། །བྱམས་དང་སྙིང་རྗེའི་ལོ་ཏོག་སྨིན་པའི་འབྲས། །བཤད་དང་སྒྲུབ་པའི་མཆོད་སྤྲིན་རྒྱ་མཚོ་འདིས། །ཁྱོད་ཐུགས་དགེས་པ་ཆེན་པོའི་ཐུགས་དམ་བསྐང་། །དབང་དང་རིམ་གཉིས་ཡེ་ཤེས་ཕྱག་རྒྱ་ཆེས། །སྣང་སྲིད་བདེ་ཆེན་ལྷན་སྐྱེས་རོལ་པའི་ངང་། །བསྙེན་སྒྲུབ་ལས་གསུམ་མཆོད་སྤྲིན་རྒྱ་མཚོ་འདིས། །ཁྱོད་ཐུགས= བདག་སོགས་འཁོར་དང་བཅས་ལ་སྐྱོན་དང་འཁྲུལ། །བྱིང་རྒོད་ཡིད་མི་བདེ་སོགས་སེམས་ཀྱི་སྐྱོན། །ཕྱི་ནང་གསང་བའི་བར་ཆད་ཀུན་ཞི་ནས། །ཅི་བསམ་ཡིད་བཞིན་འགྲུབ་པའི་འཕྲིན་ལས་མཛོད། །བཻ། གཡུལ་ལས་རྣམ་རྒྱལ་མདུང་དམར་རྒྱལ་མཚན་བསྒྲེངས། །དར་དཔྱངས་ལྷབ་ལྷུབ་གཡོ་བས་འཇིག་རྟེན་མཛེས། །རུ་མཚོན་ནམ་མཁའ་གང་བའི་མཆོད་སྤྲིན་འདིས། །དཔག་ཡས་ཡོན་ཏན་ཚོགས་ཀྱི་ཐུགས་དམ་བསྐང་། །བདག་སོགས་འཁོར་བཅས་མི་མཐུན་དགྲ་ལས་རྒྱལ། །བརྟན་གཡོ་འདོད་རྒུའི་དཔལ་འབྱོར་དབང་དུ་བསྡུས། །འཇིག་རྟེན་འཇིག་རྟེན་འདས་པའི་ཉེར་འཚོ་ཡིས། །རྨད་བྱུང་ཡོན་ཏན་ལྷུན་གྱིས་གྲུབ་པར་མཛོད། །བཻ། ཁྱོད་གསུང་བདེན་ཚིག་གྲུབ་པའི་ཨ་མྲི་ཏས། །མི་མཇེད་འཇིག་རྟེན་ཁམས་ཀྱི་ཟས་བཅུད་རོ། །མི་ཟད་བདུད་རྩི་དམ་པར་བསྒྱུར་བ་འདིས། །ཁྱོད་འཕྲིན་མཛད་པ་བཟང་པོའི་ཐུགས་དམ་བསྐང་། །བདག་སོགས་འཁོར་དང་བཅས་ལ་ཐོས་བསམ་སོགས། །འཁོར་གསུམ་དང་ལྡན་བྱ་བའི་མི་མཐུན་ཕྱོགས། །ཕྱི་ནང་གསང་བའི་བར་ཆད་ཀུན་ཞི་ནས། །རྣམ་དཀར་འཕྲིན་ལས་ཕྱོགས་བཅུར་རྒྱས་པར་མཛོད། །བསྟན་སྐྱོང་སྦྱིན་བདག་སྤྱི་དང་བྱེ་བྲག་རྣམས། །རྡོ་རྗེའི་ཚེ་ལྡན་ཆབ་སྲིད་དབུ་རྨོག་བཙན། །བུ་ནོར་ལོངས་སྤྱོད་དབང་ཐང་རྒྱས་པ་ཡིས། །དགེ་ལེགས་ཕུན་སུམ་ཚོགས་པའི་བཀྲ་ཤིས་ཤོག །དེ་ནས་བསྟོད་པ་བྱ་བ་ནི། །བཻ། བྱ་རྒོད་གཤོངས་ཀྱི་བསྟན་སྲུང་མདུང་དམར་ཅན། །བརྩེ་བས་རྗེས་ཆགས་པདྨ་རཱ་གའི་མདོག །བདུད་དཔུང་ཚར་གཅོད་མདུང་དམར་རྒྱལ་མཚན་གྱིས། །ཕྱོགས་ལས་རྣམ་རྒྱལ་ངལ་གསོས་པོ་ལ་བསྟོད། །ཅི་བསམ་འདོད་དགུའི་དཔལ་སྟེར་ནེའུ་ལེས་མཛེས། །ས་གསུམ་དབང་སྡུད་ལྕགས་ཀྱུས་འགྲོ་བ་འདྲེན། །གདོང་ལྔའི་ཁྲི་ལ་གར་དགུའི་ཉམས་ཀྱིས་རོལ། །འོད་ཡངས་ཚ་བོ་རྣམ་ཐོས་བུ་ལ་བསྟོད། །ཟླ་མེད་སྟོན་པ་འོད་སྲུང་བསྟན་ལ་ཁྱོད། །མཁའ་ལྡིང་དབང་པོར་གྱུར་ཚེ་མཆོག་གསུམ་ལ། །བདེན་པའི་ཚིག་གིས་སྐྱབས་སོང་བསླབ་གཞི་བསྲུངས། །བསྟན་སྲུང་ཉན་ཐོས་ཆེན་པོ་ཁྱོད་ལ་བསྟོད། །དལ་འབབ་ཆུ་བོའི་འགྲམ་དུ་ཟས་གཙང་བུས། །དམ་ཆོས་བདེན་པའི་སྒྲ་ལས་ཆོས་ཀྱི་མིག །རྡུལ་བྲལ་དྲི་མ་མེད་ཚེ་རྒྱུན་ཞུགས་ཞེས། །ཆོས་སྲུང་ཉན་ཐོས་ཆེན་པོ་ཁྱོད་ལ་བསྟོད། །བདེན་པའི་ཟླ་བར་གྱུར་ཚེ་རིན་ཆེན་གདུགས། །ཕུལ་ལས་ཐུབ་དབང་རབ་བརྙེས་སངས་རྒྱས་ཞེས། །མངོན་སུམ་ལུང་བསྟན་མི་གཡོ་བརྒྱད་པའི་ས། །མཐར་ཕྱིན་རྒྱལ་སྲས་ཆེན་པོ་ཁྱོད་ལ་བསྟོད། །འཇམ་དཔལ་རྩ་བའི་རྒྱུད་སོགས་རྒྱུད་སྡེ་བཞིར། །དབང་བསྐུར་དམ་ཚིག་རྡོ་རྗེས་བཀའ་བསྒོས་པའི། །རྡོ་རྗེ་འཆང་ཆེན་རྒྱུད་སྡེའི་སྲུང་མ་རུ། །ཞལ་བཞེས་རྡོ་རྗེ་འཛིན་པ་ཁྱོད་ལ་བསྟོད། །རིན་ཆེན་མང་ཞེས་རྒྱལ་དབང་མཁྱེན་བརྩེའི་གཏེར། །མ་རུངས་འདུལ་དང་འཕོངས་པ་སྐྱོབ་པའི་ཕྱིར། །དྲང་སྲོང་རྣམ་མང་ཐོས་བུར་སྐུ་སྤྲུལ་པའི། །སངས་རྒྱས་རྣམ་འཕྲུལ་ཆོས་སྲུང་ཆེ་ལ་བསྟོད། །མི་གནས་མྱ་ངན་འདས་ཚེ་ཐུབ་པའི་བཀས། །ལྔ་བརྒྱ་ཐ་མའི་བསྟན་པ་སྲུངས་ཤིག་ཅེས། །བཀའ་བསྒོ་ཞལ་གྱིས་བཞེས་པའི་མདུང་དམར་ཅན། །བྱ་གཤོངས་གནས་ཀྱི་བཀའ་སྲུང་ཁྱོད་ལ་བསྟོད། །དེ་ནས་གཏོར་མ་འབུལ་བ་ནི། ཆོས་ཀུན་གསལ་གཟིགས་རྒྱལ་བའི་བདེན་ཚིག་དང་། །སྔགས་དང་ཕྱག་རྒྱ་རིག་འཛིན་བྱིན་རླབས་མཐུ། །ཆོས་ཉིད་མི་འགྱུར་བདེན་པས་བྱིན་བརླབས་པའི། །བཅུད་ལྡན་བདུད་རྩི་དམ་པའི་ཞལ་ཟས་འདི། །རྒྱལ་ཆེན་རྣམ་སྲས་དབང་པོའི་ཞལ་དུ་འབུལ། །སྲས་བཞི་བཙུན་མོར་བཅས་པའི= ལས་མཁན་མདུང་དམར་ཅན་གྱིས= བློན་ཆེན་རྟ་བདག་བརྒྱད་ཀྱི= སྡེ་དཔོན་ཉི་ཤུ་རྩ་བརྒྱད= སྟོབས་ཆེན་སུམ་ཅུ་རྩ་གཉིས= ལྗོངས་ཆེན་གནས་པ་བཅུ་དྲུག= ཡུལ་འཁོར་སྐྱོང་བ་ལྔ་བརྒྱའི= འཕྲོག་མ་བུ་བཅས་སྲིན་མོའི= ནོར་གཏེར་ཀླུ་ཆེན་བརྒྱད་ཀྱི= གནོད་སྦྱིན་བྱེ་བ་འབུམ་སྡེའི་ཞལ་དུ= སྲིན་པོ་ཕོ་ཉའི་ཚོགས་ཀྱི་ཞལ་དུ= བཞེས་ཤིག་རོ་གཅིག་ཚིམས་པར་བཞེས་ནས་ཀྱང་། །བདག་སོགས་གང་དུ་མཆིས་པའི་ཡུལ་ལྗོངས་སུ། །ནད་དང་འཐབ་རྩོད་དབུལ་འཕོངས་ཞི་བར་མཛོད། །ཚེ་དང་བསོད་ནམས་ལོ་ཕྱུགས་རྒྱས་པར་མཛོད། །སྲིད་དང་ལོངས་སྤྱོད་དབང་དུ་འདུ་བར་མཛོད། །དམ་ཉམས་དགྲ་བགེགས་རྩད་ནས་གཅོད་པར་མཛོད། །བཻ། ཞི་རྒྱས་དབང་གིས་འདུལ་བར་མ་ནུས་པའི། །མངོན་སྤྱོད་དྲག་པོའི་ལས་ལ་ད་བཞེངས་ཤིག །ཁྱོད་སྐུ་རབ་འཕྲོས་མཐིང་ནག་འབར་བའི་སྐུ། །འཇིགས་པའི་ཆོ་འཕྲུལ་སྣ་ཚོགས་བསྟན་དུ་གསོལ། །སྟེང་ནས་སྤྲུལ་པའི་བྱ་ཚོགས་མཁའ་ལ་སྤྲོས། །མཁའ་ལ་རྒྱུ་བའི་འབྱུང་པོ་ས་ལ་ཕོབ